**Connect Bus Trønderbilene AS**, tidligere **Fylkesbilene i Nord-Trøndelag** (**FBNT**), er en del av busskonsernet Connect Bus og driver i hovedsak rute- og skolekjøring i Innlandet på kontrakt for Innlandstrafikk, helsebuss på kontrakt for Sykehuset Innlandet og Sykehuset Telemark, i tillegg til turbusskjøring ved flere av ruteavdelingene. Gjennom datterselskaper driver selskapet også tungbilverksteder i Steinkjer, Åfjord og Støren. Fram til 2021 var selskapet en del av Torghattenkonsernet.

Selskapet har tidligere drevet rutetrafikk med buss i store deler av Nord-Trøndelag samt deler av Sør-Trøndelag, deriblant på Fosen og i Trondheim (sistnevte på oppdrag fra AtB). I tillegg hadde selskapet godstrafikk, spesielt langtransport i regi av DB Schenker (tidligere Linjegods). Til tross for at selskapet siden 2021 ikke lenger har virksomhet av betydning i Trøndelag, ligger hovedkontoret fortsatt i Levanger.

Historie
--------

Volvo-buss fra Berg Karosserifabrikk i fargene til Fylkesbilene i Nord-Trøndelag. Foto: Alasdair McLellan 
FBNT ble stiftet etter vedtak i Fylkestinget i Nord-Trøndelag i 1920. Ved etableringen hadde selskapet 18 vogner. Selskapet hadde administrasjon i Steinkjer, og fikk alt i 1922 ekspedisjonskontor i Namsos. Ved starten i 1920 overtok FBNT de private ruteselskapene Stenkjær og Namsos Automobilselskab, Namdalen Automobilselskab, Inderøy Automobillag og sjåfør John Fikse i Verdal. Stenkjær og Namsos Automobilselskab hadde startet i 1908 med rute fra Steinkjer til Rødhammer med videre forbindelse med dampbåt til Namsos.

### Historiske milepæler

* 1928 – FBNT kjøpte sine første personbusser med 16 og 22 passasjerplasser. Tidligere var det bare biler som ble brukt i rutene
* 1938 – FBNT kjøpte første Volvo-buss. Volvo ble det dominerende bussmerket hos FBNT i alle år
* 1945 – FBNT har 21 kjøretøyer ved krigens slutt
* 1948 – FBNT overtar det meste av bilrutene i Ytre Namdal
* 1949 – FBNT setter inn snowmobilrute til Lierne
* 1962 – FBNT åpner avdelingskontor i Rørvik
* 1966 – FBNT åpner bybussrute i Namsos
* 1969 – FBNT åpner nytt verkstedanlegg i Steinkjer
* 1973 – FBNTs vognpark passerer 100 enheter (107 i alt)
* 1978 – FBNT investerer i 10 nye busser og vognparken utgjør nå 127 enheter
* 1979 – FBNT overtar Fjerdingen Auto i Levanger
* 1981 – FBNT oppretter nærtrafikkruter i Steinkjer, og Arne Bruems konsesjon i Steinkjer overtas
* 1982 – FBNT åpner nytt garasje- og seviceanlegg på Spillumstranda ved Namsos
* 1984 – FBNT oppretter tulbilavdeling
* 1985 – FBNT vogner passerer fem millioner vognkilometer dette året. Etter 65 års drift har FBNT 180 ansatte og 146 vogner. Det blir satt i gang bybuss i Levanger og Steinkjer
* 1989 – FBNT åpner nytt serviceanlegg i Levanger
* 1990 – FBNT tar i bruk ny fargeprofil. I alle år hadde vognene vært lakkert brune med gul overdel. Nå blir det hvit hovdfarge med dekor i beige, rødt og grått
* 1994 – FBNTs turbilavdeling åpner reisesenter i Steinkjer og endrer navn til TrønderReiser
* 1995 – FBNT markerer 75 år. Det er nå nærmere 190 ansatte. Det er 175 vognenheter som består av 111 personbusser, 16 kombinertbusser, 31 godsbiler, 12 tilhengere og fem andre

Gjennom disse 75 åra hadde FBNT utviklet et rutenett som omfattet de fleste distriktene i Nord-Trøndelag. Det var likevel mange lokale, private rutebileiere, som drev på begrensede områder av fylket.

Til tross for at FBNT overtok mange av de mindre busselskapene i fylket, var det likevel igjen flere av disse. Åtte mindre selskaper i Steinkjer kommune gikk i 1995 sammen om å etablere Steinkjerbuss, for å hevde seg bedre i konkurransen, ikke minst om turkjøring.

### Privatisering

En av Trønderbilene sine kombinertbusser, ved rutebilstasjonen i Steinkjer i 2008.
Styret vedtok 24. oktober 1996 å fra 1998 omdanne Fylkesbilene fra en fylkeskommunal forvaltningsbedrift til et aksjeselskap, etter at fylkestinget et år tidligere hadde bedt dem om å utrede selskapsformen. Begrunnelsen var blant annet at gjeldende selskapsform ga for mye innsyn i forhold til hva som var hensiktsmessig, og man ville med aksjeselskap også kunne gjøre raskere beslutninger. I tillegg ville man få en litt heldigere avstand til fylkeskommunen, da det hadde vært mistanker om særfordeler og blanding av roller. 1. januar 1998 ble Fylkesbilene gjort om til aksjeselskap og skiftet navn til TrønderBilene AS.

Det lå nok også i kortene at TB skulle selges ut av fylkeskommunen. Det gikk mange spekulasjoner om oppkjøp utover i 1998. TB hadde nå en årlig omsetning på 100 mill. kroner, hadde nærmere 200 ansatte og en vognpark på 160-180 enheter. I slutten av mai forelå det tilbud både fra Fosen Trafikklag, som nå var datterselskap av Torghatten, og Hemne Orkladal Billag som var storeier i Norgesbuss, og hadde Orkla som dominerende eier. Namsos Trafikkselskap var også interessert i oppkjøp. I november ble det kjent at TBs eier ville foretrekke et bud fra Fosen Trafikklag om å kjøpe 66 prosent av aksjene i TB. Det ble antatt av Fosens hovedaksjonær, Torghatten, ville bruke kjøpet til å skape en større enhet om busstrafikk i regionen. I mars 1999 var overtakelsen gjennomført. Eierandelen ble solgt for 25 mill. kroner, og Nord-Trøndelag fylkeskommune hadde andelen på 34 prosent helt til februar 2011, da Torghatten kjøpte resten av aksjene i TB. 1. januar 2001 overtok TB busstrafikken fra Fosen Trafikklag.

### Ekspansjon og anbud

Trønderbilene kjørte bybusser i Trondheim på anbud for AtB mellom 2011 og 2019. Foto: Aleksandr Osipov 
TrønderBilene eier fra 2014 100 % av Gauldal-Østerdal Buss (tidligere Gauldal Billag og Østerdal Billag) samt 22,7 % av Namsos Trafikkselskap.

* AtB: Trondheim og Klæbu, Nord-Trøndelag
* Hedmark Trafikk: Østerdalen, Elverum og Trysil
* Opplandstrafikk: Ottadalen, Hadeland og Valdres
* Helsebuss for Sykehuset Telemark
* Innlandstrafikk: Lillehammer (juni 2021), Nord-Gudbrandsdal (2022)

Referanser
----------

1. ↑  Fylkesbilene i Nord-Trøndelag Steinkjerleksikonet
2. ↑  Se «Veglangs på gummisåler»
3. ↑
4. ↑  «Fylkesbilene blir TrønderBilene». *Adresseavisen*. 25. oktober 1996. s. 8.
5. ↑  «– Konkurranse skjerper oss». *Levanger-Avisa*. 30. desember 1997. s. 4.
6. ↑  Dagens Næringsliv 19. mai 1998
7. ↑  Dagens Næringsliv 25. mai 1998
8. ↑  Dagens Næringsliv 20. nov 1998
9. 1 2  OPPKJØP/FUSJONER I BUSSBRANSJEN 2014-1995 Arkivert 27. januar 2016 hos Wayback Machine.. nho-transport.no
10. ↑  «Kjøper opp busselskap». Brønnøysunds Avis. 2. februar 2011. Arkivert fra originalen 19. mars 2012. Besøkt 11. juni 2011.

Litteratur
----------

* *Fylkesbilene i Nord-Trøndelag: 1920 - 1950*. Steinkjer. 1950.
* *Veglangs på gummisåler*. Steinkjer: Fylkesbilene i Nord-Trøndelag. 1995. ISBN 8299361818.

Eksterne lenker
---------------

* Offisielt nettsted Rediger på Wikidata

* (en) Connect Bus Trønderbilene – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** Brønnøysundregistrene
 |